Diari Oficial de la Generalitat Valenciana


Sumari del DOGV 4531, del 26-06-2003 (2003/7436)

RESOLUCIÓ de 29 de maig de 2003, de la secretaria general de la Conselleria de Justícia i Administracions Públiques, per la qual resol inscriure en el Registre de Col·legis Professionals i Consells Valencians de Col·legis Professionals de la Comunitat Valenciana, l'adaptació dels Estatuts de l'Il·lustre Col·legi Oficial de Farmacèutics de Castelló.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4531

Data del DOGV
:   26-06-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/7436


Data del document
:   29-05-2003

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * Castelló de la Plana
    * reglament intern
    * farmacèutic
    * legislació
    * col·legi professional

RESOLUCIÓ de 29 de maig de 2003, de la secretaria general de la Conselleria de Justícia i Administracions Públiques, per la qual resol inscriure en el Registre de Col·legis Professionals i Consells Valencians de Col·legis Professionals de la Comunitat Valenciana, l'adaptació dels Estatuts de l'Il·lustre Col·legi Oficial de Farmacèutics de Castelló. [2003/7436]
  
Vist l'expedient d'adaptació estatutària instruït a instància del senyor Juan Vicente Gilabert Molés, en representació del Col·legi Oficial de Farmacèutics de Castelló, inscrit amb el número 41 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre de l'adaptació dels seus Estatuts a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, en base als següents
  
Fets
  
Primer
  
Que el senyor Juan Vicente Gilabert Molés, en representació del mencionat Col·legi va presentar els Estatuts aprovats per l'Assemblea General Extraordinària, celebrada el dia 23 d'octubre de 2001, posteriorment modificats, a requeriment del Servici d'Entitats Jurídiques, en Junta General Extraordinària, de data 1 d'octubre de 2002, per a la seua adequació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que en exercici del control de legalitat establit per l'article 11 de la mencionada Llei autonòmica es va revisar el text estatutari, i es va indicar la conveniència de rectificar determinats punts del mateix, requeriment que ha sigut degudament complimentat.
  
Tercer
  
Que es va sol·licitar informe de la Conselleria de Sanitat sobre si els Estatuts presentats afectaven els continguts propis de la professió, sol·licitud que va ser contestada des de la Direcció General per a la Prestació Farmacèutica de la citada Conselleria, i es va indicar la conveniència d'introduir algunes modificacions, que van ser efectuades pel mencionat Col·legi, en data 21 d'octubre de 2002, com s'ha assenyalat anteriorment.
  
Quart
  
El text annex dels preceptes, objecte d'adaptació estatutària, queda incorporat íntegrament a la present Resolució, i es dóna ací per reproduït.
  
Fonaments de dret
  
Primer
  
Que els Estatuts contenen totes les determinacions exigides en l'article 10 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que han sigut aprovats amb els requisits i formalitats previstos en dit article i en els mateixos Estatuts del Col·legi.
  
Tercer
  
L'expedient ha sigut tramitat pel Servici d'Entitats Jurídiques, adscrit a la Secretaria General de la Conselleria de Justícia i Administracions Públiques, competent per així disposar-ho la Llei 6/1997, de 4 de desembre, en relació amb el Decret 7/2002, de 25 de juliol, del President de la Generalitat Valenciana, pel qual es van assignar a la Presidència de la Generalitat Valenciana i a les conselleries determinades competències; el Decret 91/1999, de 30 de juliol, del Govern Valencià, d'aprovació del Reglament Orgànic i Funcional de la Conselleria de Justícia i Administracions Públiques; el Decret 112/2000, de 18 de juliol, que modifica el Decret 91/1999, i el Decret 4/2002, de 8 de gener, del Govern Valencià, pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els seus preceptes bàsics, i la resta de disposicions complementàries, resolc:
  
Inscriure en el Registre de Col·legis Professionals i de Consells Valencians de Col·legis Professionals de la Comunitat Valenciana, l'adaptació dels Estatuts del Col·legi Oficial de Farmacèutics de Castelló.
  
Contra esta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà al de la seua notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà al de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 29 de maig de 2003.- La secretària general: Carmen Galipienso Calatayud.
  
PREÀMBUL
  
L'aprovació d'uns nous Estatuts del Col·legi en el segle XXI, ens fa rememorar alguns fets singulars de la seua història. En l'any 1441 la reina Maria, esposa d'Alfons el Magnànim, mitjançant un reial privilegi, va fundar el Col·legi dels Apotecaris de la Ciutat i Regne de València, i va alliberar la professió, de forma gradual, de la seua estructura gremial i la va individualitzar d'altres que amenaçaven les seues competències. Esta institució va perviure amb diversa fortuna fins a 1819. Amb la introducció de les formes d'administració vuitcentistes la reina Maria Cristina, regent d'Alfons XIII, va aprovar el 12 d'abril de 1898 els primers estatuts per al règim dels col·legis de Farmacèutics en l'Espanya contemporània, en què apareix (art. 2n) com fet destacat la col·legiació obligatòria i tanca, de moment, la polèmica generalitzada sobre si esta fóra o no necessària. No obstant, estos primers estatuts van representar la consolidació de la professió en el moment en què la societat espanyola tractava de culminar el procés de la revolució liberal, quan el sistema de la Restauració mostrava evidents símptomes d'esgotament. Malgrat que la col·legiació obligatòria definitiva (la primera etapa només va durar fins a 1904) no es va aconseguir fins a 1916, estos primers estatuts van significar la incorporació a la modernitat d'una professió científica que venia lluitant durant tot el segle XIX per portar el progrés a la societat espanyola.
  
Històricament, el Col·legi de Farmacèutics de Castelló, que se sent hereu del seu avantpassat foral en què era el territori de l'antiga sotsgovernació de dellà el riu d'Uixó, en aprovar hui els nous estatuts dóna el bot qualitatiu que representa la seua entrada en una societat democràtica i moderna, recollint els problemes i les inquietuds que la farmàcia i els seus professionals plantegen de cara al futur.
  
TÍTOL PRELIMINAR
  
Article 1. Definició
  
L'il·lustre Col·legi Oficial de Farmacèutics de la província de Castelló (en avant Col·legi), constituït amb caràcter representatiu i estructura democràtica, és una corporació professional de Dret Públic, reconegut i emparat per l'article 36 de la Constitució, i gaudix de personalitat jurídica i plena capacitat per al compliment de les seues finalitats, amb independència de les distintes administracions públiques, de les quals no forma part, sense perjudici de les relacions que amb estes legalment li corresponga.
  
Article 2. Àmbit territorial
  
El Col·legi té com a àmbit territorial el de la província de Castelló. El seu domicili queda establit a Castelló, carrer Ebenista Hervás, núm. 51.
  
Article 3. De la normativa aplicable
  
Segons el que disposa la legislació sobre col·legis professionals, tant nacional com autonòmica, el Col·legi es regix pels presents Estatuts, i conforme al que estos disposen, pels reglaments de Règim Interior que s'aproven per l'Assemblea General.
  
Article 4. Ús del valencià
  
D'acord amb la Llei d'Ús i Ensenyament del Valencià, el Col·legi Oficial de Farmacèutics de Castelló es relacionarà amb cada col·legiat en la llengua oficial elegida per este.
  
Article 5. Dels fins del Col·legi
  
Són finalitats essencials del Col·legi:
  
a) L'ordenació de la professió en qualsevol de les seues modalitats, dins del marc legal aplicable, en benefici tant de la societat a què servixen el Col·legi i els col·legiats, com dels interessos generals que els són propis.
  
b) Garantir el bon exercici de la professió, i facilitar alhora el coneixement i compliment de tota classe de disposicions legals que l'afecten, i fer complir l'ètica professional i les normes deontològiques que li són específicament pròpies, així com vetlar per l'adequat nivell de qualitat de les prestacions professionals dels col·legiats, i promoure la seua formació i perfeccionament.
  
c) La defensa dels interessos professionals i generals dels col·legiats i la representació exclusiva dels mateixos en l'exercici de la professió, i exercir les funcions que s'enumeren en l'article 7é.
  
d) Mantindre i refermar la unió, companyonia i harmonia, entre tots els col·legiats.
  
Article 6. Dret i obligació de col·legiació
  
Tenen dret a incorporar-se al Col·legi tots aquells que ostenten el títol de llicenciat en Farmàcia, expedit i homologat per un Estat membre de la Unió Europea. Quant a títols expedits per estats no membres de la Unió Europea, regirà allò que ha sigut previst per la legislació vigent.
  
En tot cas, la col·legiació és obligatòria per a qualsevol forma d'exercici professional per al qual habilite la titulació de llicenciat en Farmàcia.
  
TÍTOL PRIMER
  
Secció primera
  
De les funcions bàsiques del col·legi
  
Article 7. De les funcions bàsiques del Col·legi
  
Correspon al Col·legi, en el seu àmbit territorial, l'exercici de les funcions que li atribuïx l'article 5é de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana i, en especial, les següents:
  
1) Ordenar, en el marc de les lleis i l'àmbit de la seua competència, l'exercici de la professió, vetlar per l'ètica, la deontologia i la dignitat professional, i pel respecte a causa dels drets dels particulars i exercir la potestat disciplinària en l'orde professional i col·legial.
  
2) Cooperar amb els poders públics en la promoció del dret a la salut i col·laborar amb les administracions públiques sanitàries, del seu àmbit territorial, en la formulació de la política sanitària, i subscriure els acords pertinents.
  
3) Vigilar el compliment de tota la legislació que afecte la professió farmacèutica. Per a entendre en el tema, i informar a la Junta de Govern, es crearà una Comissió Deontològica a proposta de la Junta de Govern i ratificada per l'Assemblea General.
  
4) Exercir les competències que li siguen atribuïdes per la legislació o delegades per l'administració.
  
5) Estimular la promoció científica, cultural i laboral de la professió, així com fomentar la solidaritat, previsió social i progrés professional dels farmacèutics col·legiats.
  
6) Col·laborar amb les universitats en l'elaboració dels plans d'estudis i en l'organització i realització de pràctiques tutelades, sense menyscapte del principi d'autonomia universitària i preparar la informació necessària per a l'accés a la vida professional dels nous col·legiats.
  
7) Fomentar la investigació i instal·lar laboratoris amb finalitats docents, formatives i per a la pràctica professional que els siguen sol·licitades i que per la seua tecnologia especial no puguen ser realitzats pels seus col·legiats individual o grup.
  
8) Ostentar en el seu àmbit la representació i defensa de la professió davant de l'administració, institucions, tribunals, entitats i particulars, amb legitimació per a ser part en quants litigis i causes afecten els interessos professionals i finalitas del Col·legi, i podran atorgar poders per a la seua representació i defensa, de conformitat amb les lleis.
  
9) Aprovar els seus Estatuts i reglaments de Règim Interior.
  
10) Participar en els òrgans consultius i comissions de les administracions públiques territorials, quan estes li ho requerisquen i sempre quan estiga previst en les lleis.
  
11) Col·laborar amb les administracions i amb els jutjats i tribunals mitjançant la realització d'estudis, emissió d'informes, dictàmens, elaboració d'estadístiques i altres activitats relacionades amb les seues finalitats.
  
12) Evitar l'intrusisme professional i la competència deslleial entre professionals, i exercir amb tal objecte les funcions previstes en la legislació vigent i en els presents Estatuts i reglaments que els desenvolupen, i perseguir-lo davant dels òrgans judicials i administratius competents.
  
13) Constituir seccions al si del Col·legi per a les distintes modalitats de l'exercici professional.
  
14) Elaborar i aprovar els pressuposts del Col·legi i fixar les quotes de col·legiació, ordinàries i extraordinàries, fixes o variables, i derrames que han de satisfer els col·legiats, així com les contraprestacions pecuniàries que han d'abonar per actuacions que realitze el Col·legi, tant seues com delegades.
  
15) Intervindre, prèvia sol·licitud, en via de conciliació o arbitratge en les qüestions que per motius professionals se susciten entre col·legiats, així com en aquelles que, promogudes entre col·legiats i tercers, els siguen sotmesos per a la seua resolució.
  
16) Realitzar, respecte al seu patrimoni i sense exclusió, qualsevol classe de disposició, administració i gravamen, amb autorització de l'Assemblea General.
  
17) Establir acords de cooperació amb els altres col·legis, consells de col·legis i Consell General de Col·legis Farmacèutics, així com amb ajuntaments, diputacions, etc.
  
18) Aprovar barems d'honoraris orientatius i llistes de preus de forma no exclusiva, dins del que permet la legislació vigent i per tal de defendre el decòrum de la professió, evitar la competència deslleial i salvaguardar els drets dels usuaris.
  
19) Negociar, signar i denunciar, en representació dels seus col·legiats, qualsevol que siga la seua modalitat d'exercici professional, els concerts o convenis relatius a la prestació farmacèutica de la Conselleria de Sanitat i altres entitats públiques o privades. Complir i fer complir als col·legiats les normes i concerts sobre la prestació farmacèutica amb la Conselleria de Sanitat i altres entitats públiques o privades; encarregar-se de la facturació, liquidació i distribució als col·legiats de l'import de les prestacions dispensades als assegurats i beneficiaris d'aquella, amb facultat per a negociar crèdits bancaris i altres operacions semblants sobre les factures pendents de cobrament per compte dels col·legiats.
  
20) Reclamar en nom dels col·legiats, davant de l'administració i els tribunals de Justícia, els imports derivats dels concerts o convenis subscrits pel Col·legi, tant amb entitats públiques com a privades, així com els interessos meritats pel retard en el pagament de dites quantitats.
  
21) Informar preceptivament tot projecte de norma del Govern Valencià, i del Govern de l'Estat, que afecte la professió.
  
22) La resta que estiguen previstes en les lleis o puguen ser-li delegades o encomanades per les administracions públiques en el seu àmbit territorial i totes les que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent.
  
Secció segona
  
Dels òrgans de govern del col·legi
  
Article 8. Dels òrgans del Col·legi
  
1. Són òrgans bàsics del Col·legi:
  
a) L'Assemblea General de col·legiats
  
b) La Junta de Govern
  
Article 9. De l'Assemblea General
  
1. L'Assemblea General del Col·legi és l'òrgan suprem i sobirà de representació i expressió de la voluntat dels col·legiats, i estarà constituïda per la totalitat d'estos en l'exercici dels seus drets corporatius.
  
2. Corresponen a l'Assemblea General les atribucions bàsiques següents:
  
a) Acordar, a proposta de la Junta de Govern i amb un nombre favorable de vots igual a la majoria absoluta dels col·legiats presents, que equivalga en tot cas com a mínim a la tercera part del total de col·legiats amb dret a vot, la fusió, absorció o dissolució del Col·legi, i determinar la destinació del seu patrimoni i, en cas de dissolució, el nomenament d'una Comissió Liquidadora.
  
b) Aprovació i modificació dels Estatuts particulars del Col·legi i els Reglaments de Règim Interior i, en general, totes les normes generals que han de regir en l'àmbit del Col·legi.
  
c) L'aprovació dels pressuposts, comptes de l'exercici i la quantia de les quotes ordinàries, extraordinàries, derrames i contraprestacions pecuniàries que hagen de satisfer els col·legiats, així com la quantia de les assignacions econòmiques als membres de la Junta de Govern que segons els Estatuts puguen cobrar.
  
d) Aprovar les quantitats que es cobren per la prestació d'aquells servicis no coberts per la quota col·legial, els beneficiaris de la qual siguen farmacèutics col·legiats en un altre col·legi oficial de farmacèutics, quan exercisquen la seua activitat en l'àmbit del Col·legi Oficial de Farmacèutics de Castelló.
  
e) L'Assemblea General fixarà, amb caràcter general, les classes de servicis o activitats, determinants de la meritació de dites quantitats així com la seua quantia.
  
f) Acordar, dins de la competència col·legial, les normes generals relatives a l'exercici de la professió.
  
g) La disposició o alienació dels béns immobles del Col·legi.
  
h) L'aprovació de la moció de Censura, si fa el cas, a la Junta de Govern o a algun dels seus membres, de conformitat amb el procediment que establisquen els presents Estatuts.
  
i) I, en general, el debat i l'adopció de qualsevol classe d'acords sobre tots els assumptes que els siguen sotmesos per la Junta de Govern i sobre les proposicions que formulen els col·legiats, i tots aquells conduents a l'èxit dels seus objectius i finalitats, sempre d'acord amb el que estipulen els presents Estatuts.
  
3. L'Assemblea General podrà reunir-se amb caràcter ordinari o extraordinari, de conformitat amb el que disposen els presents Estatuts.
  
Almenys una vegada a l'any se celebrarà reunió ordinària, i amb caràcter extraordinari sempre que així ho dispose el president, siga acordat per la Junta de Govern o ho sol·liciten, per escrit, el percentatge de col·legiats que preveuen els presents Estatuts.
  
4. L'Assemblea General Ordinària se celebrarà dins del primer semestre de cada any, per a l'aprovació del pressupost i dels comptes. En esta Assemblea la Junta de Govern informarà sobre la seua gestió durant l'exercici anterior. En cap cas podran adoptar-se acords sobre assumptes no inclosos en l'orde del dia, que hauran d'especificar-se detalladament en la convocatòria.
  
5. Es convocarà Assemblea General Extraordinària:
  
a) Per decisió del president.
  
b) Per acord de la Junta de Govern.
  
c) Per sol·licitud raonada, davant la Junta de Govern, del 25% dels col·legiats. La Junta de Govern tindrà 30 dies naturals per a convocar l'Assemblea General Extraordinària, que se celebrarà en un termini de 15 dies des de la data de la convocatòria.
  
6. Les convocatòries de l'Assemblea General seran trameses a tots els col·legiats almenys amb 10 dies hàbils d'anticipació a la data de celebració de la mateixa, llevat que la seua convocatòria siga qualificada d'urgent; en este cas, es podrà convocar amb 48 hores d'antelació. Hauran d'especificar-se clarament, en l'orde del dia, els punts a tractar en dita Assemblea General.
  
7. Les assemblees generals se celebraran amb la meitat més un dels col·legiats en primera convocatòria, i en segona, amb els qui assistisquen.
  
8. Els acords de l'Assemblea seran adoptats per la majoria dels assistents, llevat dels casos previstos en els presents Estatuts. Estos seran executius, sense perjudici dels recursos procedents i seran obligatoris i vinculants per a tots els col·legiats. Només es podran prendre acords sobre els punts que figuren en l'orde del dia.
  
9. Cada col·legiat, amb dret a vot, podrà exercir este mitjançant l'emissió d'un sol vot, que en cap cas no es podrà delegar; donarà dret a votar el fet d'estar col·legiat en exercici, en la data de convocatòria de l'assemblea corresponent.
  
10. Les votacions es faran normalment de forma ordinària, però seran nominals o secretes quan ho demanen la majoria dels col·legiats assistents o així ho decidisca el president.
  
11. Les intervencions no podran durar més de 10 minuts, ni més de 5 les rectificacions, o contestació a les al·lusions.
  
12. Per a l'aprovació de les actes de les assemblees generals es trametran a tots els col·legiats, i s'obrirà un termini de 15 dies perquè aquells que van assistir a l'Assemblea objecte de l'acta puguen presentar al·legacions o impugnacions a esta, la qual es considerarà aprovada a partir d'eixe moment si no hi ha cap al·legació. En el cas que n'hi haja, se sotmetrà a la següent Assemblea la ratificació o rectificació que procedisca.
  
Article 10. De la Junta de Govern
  
1. La Junta de Govern és l'òrgan d'execució dels acords de l'Assemblea General i assumix la direcció, programació, gestió i administració del Col·legi.
  
2. A la Junta de Govern correspondran totes les competències i atribucions de direcció i administració necessàries per a la consecució dels fins del Col·legi i les específicament previstes en estos Estatuts, sense perjudici de les facultats que corresponguen a l'Assemblea General.
  
3. De mode especial correspon a la Junta de Govern:
  
a) La direcció i vigilància del compliment de les finalitats i funcions col·legials.
  
b) La constitució de seccions, comissions o ponències, permanents o no, per a preparar informes o estudis sobre determinades matèries o assumptes concrets.
  
c) Elaborar el pressupost i els comptes i, en general, dirigir la gestió econòmica del Col·legi, sense perjudici de les competències que estos Estatuts atribuïxen en la matèria a altres òrgans col·legials.
  
d) L'admissió de nous col·legiats.
  
e) La preparació de les assemblees generals i l'execució dels seus acords
  
f) Resoldre els conflictes entre col·legiats per raó de l'exercici de la professió, que li siguen sotmesos.
  
g) Exercir la potestat disciplinària
  
h) Acordar l'exercici de tota classe d'accions i recursos, inclosos el de cassació i el d'empara, en nom del Col·legi.
  
i) Adoptar les resolucions pertinents per a realitzar les comandes de gestió de competències atribuïdes per la legislació i en les delegades per l'administració.
  
j) Autoritzar el secretari la delegació de la seua signatura en aquells certificats que, de forma fonamentada i per motius d'agilitat administrativa, propose a la Junta.
  
k) L'elaboració dels Estatuts i reglaments de Règim Intern i les propostes de modificacions; sense perjudici del dret dels col·legiats a promoure'ls mitjançant escrit raonat per almenys el 25% d'estos, i convocar al seu efecte Assemblea General Extraordinària.
  
l) Valorar i autoritzar, si és procedent, la publicitat dels servicis professionals i establiments realitzats pels col·legiats.
  
m) Les altres atribucions recollides en estos Estatuts i en els reglaments del Col·legi.
  
4. La Junta de Govern, estarà integrada, com a mínim, pels següents membres:
  
a) El president.
  
b) Un vicepresident.
  
c) Un secretari.
  
Un vicesecretari
  
e) Un tresorer
  
f) Un comptador
  
g) Un vocal coordinador
  
h) Un vocal per cada una de les seccions constituïdes al si del Col·legi i que contemplen almenys 10 col·legiats.
  
5. La Junta de Govern es reunirà almenys una vegada al mes i quantes vegades la convoque el president, bé per pròpia iniciativa o a petició fonamentada d'un nombre de membres de la Junta de Govern que suposen com a mínim la tercera part dels seus components.
  
La Junta de Govern s'entendrà vàlidament constituïda quan hi assistisquen, en primera convocatòria, més de la meitat dels seus membres; en segona convocatòria, separada mitja hora de la primera, bastarà la presència del president i el secretari o els qui els substituïsquen i dos membres més, entre els quals ha de figurar el vocal la secció del qual estiga afectada pels temes a tractar.
  
La Junta de Govern es convocarà per fax, correu electrònic o correu normal, sota la responsabilitat del secretari, amb dos dies d'antelació com a mínim i enviant l'orde del dia establit. En cas de ser convocada amb caràcter d'urgència podrà fer-se amb 24 hores d'antelació.
  
La Junta no podrà adoptar acords sobre assumptes que no estiguen inclosos en l'orde del dia de la reunió.
  
Cada membre de la Junta de Govern podrà exercir un vot. Els acords es prendran per majoria; en cas d'empat, el president tindrà dret a exercir un vot de qualitat.
  
6. Correspon al president:
  
a) La representació oficial del Col·legi davant dels poders públics, entitats, corporacions i personalitats.
  
b) Convocar i presidir les reunions de la Junta de Govern i Assemblea General i de totes les comissions, comités, etc., fixar l'orde del dia de totes estes, dirigir les discussions i exercir el vot de qualitat en cas d'empat.
  
c) Expedir, a més, els lliuraments per a la inversió dels fons del Col·legi.
  
d) Autoritzar amb la seua signatura les comunicacions oficials, revisar la documentació general quan ho estime pertinent i actuar en tota classe d'assumptes en què el Col·legi haja d'intervindre, i podrà delegar el vicepresident.
  
e) Com a representant del Col·legi podrà atorgar el corresponent mandat de poder a favor de procuradors i designar lletrat per a litigar drets o exercitar accions de tot orde que afecten la professió, els col·legiats en l'exercici d'esta i/o l'entitat col·legial.
  
Dirigir les deliberacions de les reunions a què assistisca, amb la facultat per a cridar a la qüestió i a l'orde als qui intervinguen, per retirar la paraula després d'haver sigut objecte de tres crides a l'orde als qui de totes maneres alteren el bon orde de les reunions.
  
g) Vetlar pel compliment de les disposicions legals estatutàries i reglamentàries i dels acords del Col·legi i, si és procedent, del Consell Valencià de Col·legis.
  
h) Autoritzar amb la seua signatura el títol d'incorporació al Col·legi i el carnet de col·legiat.
  
i) Visar tots els certificats que expedisca el secretari.
  
j) Legitimar amb la seua signatura qualsevol document de naturalesa oficial del Col·legi.
  
k) Autoritzar els lliuraments i ordes de pagament.
  
l) Signar els documents necessaris per a l'obertura de comptes corrents bancaris i els talons o xecs expedits per la Tresoreria.
  
m) Donar possessió als altres membres de la Junta de Govern
  
n) Informar tots els col·legiats de les comissions que es formen
  
o) Proposar, davant la Junta de Govern, els membres de qualsevol Comissió, els quals hauran de ser ratificats per la majoria dels assistents a la Junta.
  
7. Correspon al vicepresident:
  
Auxiliar el president en l'exercici de les seues funcions, exercir les que el president li delegue i substituir-lo en cas de vacant, absència, malaltia o mort.
  
8. Correspon al secretari:
  
a) Redactar i dirigir els oficis de citació per a tots els actes del Col·legi i tots aquells de tràmit o altres, amb l'anticipació deguda.
  
b) Redactar les actes i acords de les reunions dels òrgans col·legials i donar fe del seu contingut, com també vigilar i custodiar la seua transcripció en els arxius corresponents. L'original de les actes ha de romandre a la seu del Col·legi Oficial de Farmacèutic llevat que per requeriment judicial, o per força major, hagen d'eixir d'esta.
  
c) Lliurar, amb el vistiplau del president, certificat de les actes i acords col·legials i dels fets que consten en els registres al seu càrrec. El secretari haurà d'adoptar les mesures pertinents per a garantir en tot moment la protecció de les dades existents en dits registres.
  
d) Sotmetre a la Junta de Govern la delegació de la seua signatura per a aquells certificats que, per motiu d'agilitat administrativa, considere convenients.
  
e) Portar els llibres i/o arxius informàtics necessaris per al millor i més ordenat servici, així com el llibre registre de títols i el d'entrada i eixida de documents o codificació corresponent.
  
f) Donar fe de la presa de possessió de tots els membres de la Junta de Govern.
  
g) Rebre totes les sol·licituds i comunicacions que es trameten al Col·legi, i donar-ne compte al president i a la Junta de Govern.
  
h) Organitzar i dirigir les oficines i ostentar la direcció de personal, a qui farà complir amb les seues obligacions específiques i amb els acords de la Junta de Govern, i proposar a esta el nomenament i cessament de dit personal.
  
i) Tindre al seu càrrec l'arxiu i el segell del Col·legi.
  
j) Tindre cura de l'arxiu de les disposicions legals i reglamentàries concernents a l'exercici professional
  
k) Redactar la memòria anual de Secretaria.
  
l) Firmar la correspondència de mer tràmit.
  
9. Correspon al vicesecretari:
  
Auxiliar el secretari en l'exercici de les seues funcions, exercir les que el secretari el delegue i substituir-lo en cas de vacant, absència, malaltia o mort.
  
10. Correspon al tresorer:
  
a) Materialitzar la recaptació, custodiar els fons del Col·legi, i ser-ne responsable.
  
b) Realitzar els pagaments i ingressos del Col·legi i dur la comptabilitat.
  
c) Elaborar l'avantprojecte del Pressupost del Col·legi per al seu sotmetiment a la definitiva aprovació per l'Assemblea General, previ acord de la Junta de Govern.
  
d) Informar, almenys una vegada al trimestre, a la Junta de Govern de l'execució del pressupost i de la situació de Tresoreria.
  
e) Elaborar els comptes anuals per al seu sotmetiment a l'Assemblea General, amb el previ acord de la Junta de Govern.
  
f) Ingressar i retirar fons dels comptes, d'acord amb el que s'establix l'article 43 dels presents Estatuts.
  
g) Portar un inventari minuciós dels béns del Col·legi, del qual serà administrador.
  
h) Controlar la comptabilitat i verificar la caixa.
  
11. Correspon al comptador:
  
Confrontar i signar els llibres de comptabilitat conjuntament amb el tresorer, auxiliar este en l'exercici de les seues funcions i substituir-lo en cas de vacant, absència, malaltia o mort.
  
12. Correspon al vocal coordinador exercir les funcions que li encomane el president o la Junta de Govern, i podrà ostentar els càrrecs que esta li designe, entre els quals es trobarà la representació dels grups col·legials que, per estar compostos per menys de deu col·legiats, no disposen de vocal propi.
  
13. Correspon als vocals de secció:
  
Tindre al seu càrrec l'estudi i preparació dels assumptes que corresponguen a les corresponents seccions, i elevaran a la Junta de Govern els suggeriments i propostes, tant pròpies com dels col·legiats inscrits en la seua secció, i la informació necessària per al compliment de les seues funcions; i informar els col·legiats inscrits en la seua secció de la marxa d'este compliment, almenys una vegada a l'any.
  
Els vocals podran auxiliar-se dels col·legiats que estimen necessaris per a constituir juntes de secció.
  
14. Cap dels membres de les seccions no podrà realitzar gestions en nom del Col·legi o de la mateixa secció amb organismes públics i estaran obligats a sotmetre a la secció respectiva les qüestions que els afecten, perquè esta l'eleve a la Junta de Govern.
  
Els acords de les seccions no tindran força executiva mentre no siguen assumits i recolzats per la Junta de Govern.
  
15. Els membres de cada secció podran acordar, en reunió convocada a este efecte, el nomenament d'habilitats per al cobrament de les dotacions que tinguen dret a percebre de l'organisme, entitat o empresa a què presten els seus servicis i fixar en este cas el règim i condicions de tal habilitació.
  
16. Els membres de la Junta de Govern podran auxiliar-se dels col·legiats que estimen necessaris per a constituir, prèvia comunicació a la Junta de Govern, les comissions auxiliars. A estes comissions només podran pertànyer col·legiats inscrits en les respectives vocalies.
  
17. La falta d'assistència reiterada suposarà la baixa en la Comissió corresponent.
  
18. El president, i els altres membres de la Junta de Govern, seran elegits mitjançant votació lliure, directa i secreta, en la forma que es determina en el present Estatut.
  
Article 11. De les seccions col·legials
  
1. En el Col·legi podran existir les vocalies previstes en el present Estatut i qualsevol altra que acordara la Junta de Govern, sempre que es complisca el que preveu l'article 10, punt 4, apartat h.
  
2. Hauran d'incorporar-se a dites vocalies tots els col·legiats que exercisquen la professió en les respectives modalitats d'exercici; i podran fer-ho els qui estant capacitats per a exercir esta modalitat no estiguen donats d'alta en esta.
  
En el cas extraordinari de la vocalia de Farmacèutics sense exercici, es podran incorporar tots els qui estiguen col·legiats en eixa modalitat i vulguen fer-ho.
  
3. Aquelles modalitats d'exercici que no arriben al mínim de 10 col·legiats estaran representades en la Junta de Govern pel vocal de coordinació.
  
4. A títol enunciatiu, i no limitador. se citen les següents seccions:
  
1. Farmacèutics titulars i/o al servici de les administracions públiques
  
2. Farmacèutics analistes clínics
  
3. Farmacèutics de la distribució
  
4. Farmacèutics de la indústria
  
5. Farmacèutics dels servicis de Farmàcia Hospitalària
  
6. Farmacèutics en òptica oftàlmica i acústica audiomètrica
  
7. Farmacèutics en l'alimentació
  
8. Farmacèutics en dermofarmàcia
  
9. Farmacèutics en ortopèdia
  
10. Farmacèutics en oficina de farmàcia
  
11. Farmacèutics en investigació i docència
  
12. Farmacèutics adjunts, substituts i regents
  
13. Secció de farmacèutics en desocupació
  
14. Els farmacèutics jubilats formaran un grup que, per les seues especials característiques, es podran fer escoltar davant de la Junta de Govern, mitjançant una comissió formada per part dels seus membres, i s'acolliran, en la resta, als drets i deures dels col·legiats sense exercici.
  
5. A la vocalia de farmacèutics titulars, i/o al servici de les administracions públiques, pertanyeran els farmacèutics que exercisquen la seua activitat al servici de les administracions públiques, no compresos en l'exercici de farmàcia hospitalària, anàlisis clíniques, microbiologia i bioquímica, ensenyança i investigació, així com els qui sent funcionaris d'estes administracions es troben en excedència en l'àmbit territorial del Col·legi de Farmacèutics.
  
Tots els farmacèutics inscrits en esta vocalia seran electors. Seran elegibles els qui estiguen exercint l'activitat i tinguen almenys un any d'antiguitat en la vocalia.
  
6. A la vocalia de farmacèutics analistes clínics pertanyeran els farmacèutics especialistes en anàlisis clíniques, microbiologia o bioquímica, així com els qui no estant en possessió del citat títol acrediten estar exercint l'activitat mitjançant l'alta en l'impost d'activitats econòmiques, en l'àmbit territorial del Col·legi Oficial de Farmacèutics de Castelló.
  
Tots els inscrits en esta vocalia seran electors. Elegibles podran ser els qui tinguen com a mínim un any d'antiguitat en la vocalia i exercisquen dita activitat.
  
7. A la vocalia de distribució pertanyeran els farmacèutics que exercisquen en les empreses de distribució de medicaments, situades a l'àmbit territorial del Col·legi Oficial de Farmacèutics.
  
Seran electors tots els farmacèutics inscrits en la vocalia i elegibles aquells que ho estiguen almenys un any.
  
8. A la vocalia d'indústria pertanyeran els farmacèutics que exercisquen en les indústries relacionades amb l'exercici de la llicenciatura de Farmàcia, situades a l'àmbit territorial del Col·legi Oficial de Farmacèutics.
  
Seran electors tots els farmacèutics inscrits en la vocalia i elegibles aquells que ho estiguen almenys un any.
  
9. A la vocalia d'hospitals pertanyeran els farmacèutics amb el títol d'especialista en farmàcia hospitalària, així com tots els farmacèutics que exercisquen en servicis de farmàcia hospitalària, i semblants, segons la Llei d'Ordenació Farmacèutica de la Comunitat Valenciana.
  
Tots els farmacèutics inscrits en esta vocalia seran electors. Podran ser elegibles només els especialistes en farmàcia hospitalària que es troben exercint com a mínim durant un any.
  
10. A la vocalia d'òptica, oftàlmica i optometria i acústica audiomètrica pertanyeran tots els farmacèutics en possessió del títol de Diploma Universitari en Òptica.
  
Seran electors tots els farmacèutics inscrits en esta vocalia i elegibles només els qui estiguen exercint dita activitat durant almenys un any.
  
11. A la vocalia d'alimentació pertanyeran els farmacèutics en possessió del títol de diploma universitari de nutrició i dietètica, així com els qui exercixen activitats professionals en el camp de l'alimentació, nutrició i dietètica.
  
Tots els farmacèutics inscrits seran electors. Elegibles seran aquells que estiguen donats d'alta en la vocalia i, almenys, amb un any d'antiguitat.
  
12. A la vocalia de dermofarmàcia pertanyeran tots els farmacèutics que acrediten exercir activitats professionals en el camp de la dermofarmàcia, així com els que exercisquen la professió a oficines de farmàcia.
  
Seran electors tots els farmacèutics inscrits i seran elegibles només els qui estiguen donats d'alta en la vocalia i, almenys, amb un any d'antiguitat.
  
13. A la vocalia de farmacèutics d'ortopèdia adaptada podran pertànyer aquells que tinguen reconeixement oficial d'experts en la matèria i podran ser elegibles els qui figuren com a tals i, almenys, amb un any d'antiguitat.
  
14. A la vocalia d'oficina de farmàcia pertanyeran tots els farmacèutics propietaris i copropietaris que exercisquen la professió a l'oficina de farmàcia.
  
Tots els farmacèutics inscrits seran electors. Podran ser elegibles els qui estiguen donats d'alta i, almenys, amb un any d'antiguitat.
  
15. A la vocalia d'investigació i docència pertanyeran els farmacèutics que exercisquen la seua actuació professional en el camp de la investigació i docència com a funcionaris, interins o contractats, tant en l'administració com en empreses d'àmbit privat.
  
Tots els farmacèutics inscrits en esta vocalia seran electors, i seran elegibles els qui estiguen donats d'alta i, almenys, amb un any d'antiguitat.
  
16. A la vocalia d'adjunts, substituts i regents, pertanyeran els farmacèutics contractats en oficines de farmàcia, en les respectives categories d'adjunt, substitut o regent.
  
Seran electors tots els farmacèutics inscrits en esta vocalia; i seran elegibles els qui tinguen almenys un any d'antiguitat en esta.
  
17. A la vocalia de farmacèutics en desocupació podran pertànyer farmacèutics en desocupació col·legiats en la modalitat de en exercici i de no en exercici.
  
Seran electors tots els inscrits en la vocalia. Seran elegibles els inscrits com a mínim un any en el Col·legi.
  
18. Atés que la llista de vocalies és merament enunciativa, les condicions que hauran de reunir per a ser electors i elegibles de les distintes vocalies, perquè puguen incorporar-se a la llista de les ja existents, hauran de ser proposades en el seu moment per la Junta de Govern a l'Assemblea General i una vegada aprovades per esta seran incorporades a estos Estatuts, prèvia aprovació de l'organisme administratiu corresponent.
  
Article 12. De la Comissió Permanent
  
La Junta de Govern podrà acordar la constitució d'una Comissió Permanent, integrada pel president, el vicepresident, el secretari, el tresorer i dos vocals designats per la resta de la Junta de Govern, a la qual correspondrà atendre els assumptes urgents que esta li delegue o encomane.
  
Article 13. De les despeses dels membres de la Junta de Govern
  
Els membres de la Junta de Govern exerciran les seues funcions de forma gratuïta.
  
Les despeses que s'ocasionen als membres de la Junta de Govern, l'assistència a les reunions i l'acompliment de les seues funcions, seran satisfetes per la Tresoreria del Col·legi. Per la seua especial dedicació, al president, secretari i tresorer s'assignaran les quantitats que anualment aprove l'Assemblea General, i seran prèviament proposades a esta en els pressuposts generals, que no podran ser superiors en la seua totalitat al 2% dels pressuposts del Col·legi Oficial de Farmacèutics.
  
TÍTOL SEGON
  
Dels col·legiats
  
Article 14. De la col·legiació
  
1. Per a l'exercici de la professió de farmacèutic, en forma única o principal en la província de Castelló, en qualsevol de les seues modalitats, tant de forma independent com al servici de l'administració General de l'Estat, de la Comunitat Autònoma Valenciana, locals o institucionals o qualsevol altra entitat pública o privada, serà requisit indispensable la plena incorporació al Col·legi.
  
2. Quan no hi haja incompatibilitat legal que ho impedisca i es complisquen els requisits previstos en els presents Estatuts, els col·legiats podran, prèvia comunicació en la forma prevista en l'article 16 punt 3 dels presents Estatuts, exercir en l'àmbit territorial corresponent a un altre Col·legi Oficial de Farmacèutics.
  
3. S'entendrà que tot llicenciat en Farmàcia exercix la professió, a efectes d'exigir-li la col·legiació obligatòria, en aquelles activitats o modalitats d'exercici professional en les quals s'haja accedit en virtut del títol de llicenciat en Farmàcia exclusivament.
  
4. Els farmacèutics nacionals d'un Estat membre de la Unió Europea, que tinguen concedit el dret d'establiment a Espanya, de conformitat amb el que establix el Reial Decret 1667/1989, de 27 de desembre, i disposicions concordants, hauran, per a l'exercici lliure de la professió o com a treballadors per compte alié, en qualsevol de les modalitats a què es referix l'apartat 3 d'este article, incorporar-se al Col·legi si pretenen exercir la professió en el seu àmbit territorial.
  
5. Els nacionals dels Estats no membres de la Unió Europea hauran de complir els requisits establits en els presents Estatuts en matèria de col·legiació i la resta de normes previstes per la legislació vigent per a la seua incorporació al Col·legi.
  
6. Els farmacèutics, a què es fa referència en els apartats 4 i 5 del present article, hauran d'acreditar per a l'exercici de la professió, en qualsevol de les seues modalitats, el coneixement a nivell oral de les llengües oficials de la Comunitat Valenciana.
  
Article 15. De l'Oficina de Farmàcia
  
1. El farmacèutic que comence els tràmits per a instal·lar, traslladar, modificar, traspassar, cedir o transmetre una oficina de farmàcia, haurà de comunicar-ho al Col·legi Oficial de Farmacèutics i donar estricte compliment a la legislació vigent.
  
2. Els titulars propietaris o copropietaris, adjunts, substituts i regents d'una oficina de farmàcia, hi exerciran personalment la seua professió i no podran participar en la titularitat de cap altra.
  
Article 16. Dels requisits per a l'admissió com a col·legiat
  
1. Per a ser admés en el Col·legi es requerirà acreditar, amb la instància sol·licitant la col·legiació per a qualsevol exercici professional, les condicions següents:
  
a) Ser de nacionalitat espanyola, excepte quan el sol·licitant siga nacional d'un Estat membre de la Unió Europea i tinga concedit el dret d'establiment, de conformitat amb el Reial Decret 1667/1989, de 22 de desembre, i disposicions concordants. En el cas de nacionals d'Estats no membres de la Unió Europea s'estarà a allò que ha sigut disposat per la vigent legislació en la matèria.
  
b) Estar en possessió del títol de llicenciat en Farmàcia i, si és procedent, dels títols, diplomes i documents que legalment l'habiliten per a l'exercici de la modalitat o especialització corresponent. El títol de doctor en Farmàcia, no acompanyat del corresponent títol de llicenciat en Farmàcia, no habilitarà ni facultarà per a l'exercici professional.
  
Per als nacionals d'un Estat membre de la Unió Europea, quant a diplomes, certificats i altres títols, s'estarà al que disposa la legislació vigent.
  
c) Satisfer la quota d'ingrés corresponent, llevat del cas de col·legiació en la modalitat de sense exercici.
  
d) Mancar d'antecedents que l'inhabiliten per a l'exercici professional
  
2. Quan el sol·licitant procedisca d'un altre Col·legi, haurà de presentar un certificat pel Col·legi de procedència acreditatiu de:
  
a) Baixa col·legial del col·legi de procedència, amb les següents excepcions:
  
- Cas previst en el punt 3 del present article,
  
- Col·legiats en la modalitat de no en exercici.
  
b) Modalitats d'exercici professional o especialitzacions de la professió de què tinga constància.
  
c) Que estiga al corrent del pagament de les quotes col·legials
  
d) Que no li haja sigut imposada cap sanció disciplinària ferma d'expulsió o es trobe suspens en l'exercici de la professió.
  
3. Per a l'exercici professional, en territori diferent d'aquell en què es realitza l'exercici professional, en forma única o principal, es comunicarà amb caràcter previ per este a través del Col·legi a què es pertanga, l'actuació que realitzaran en la província de Castelló.
  
Requerint-se:
  
- Que no es troba inhabilitat en l'exercici professional en virtut de sentència ferma.
  
- Forma de col·legiació en el Col·legi de procedència, en què haurà de fer constar l'activitat principal que realitza el sol·licitant.
  
- Estar al corrent en el compliment de les seues obligacions col·legials.
  
- Este apartat estarà en vigor en defecte d'Estatuts autonòmics que el regulen.
  
Article 17. De la sol·licitud de col·legiació
  
1. La col·legiació se sol·licitarà mitjançant instància dirigida al president del Col·legi i complimentada, si és procedent, en el model o imprés oficial establit, i es farà constar:
  
- El nom, cognoms, domicili i número del DNI del sol·licitant
  
- Si és el primer col·legi farmacèutic a què s'incorpora o si pertany o ha pertangut amb anterioritat a algun altre.
  
- La modalitat d'exercici professional que es pretén realitzar o si se sol·licita la col·legiació sense exercici i les altres dades que, conforme al que preveu la disposicions legals o estatutàries vigents, exigisca el Col·legi.
  
Haurà d'acompanyar-la del títol de llicenciat en Farmàcia, testimoni d'este o resguard d'haver-lo sol·licitat.
  
En cas de pertànyer o haver pertangut amb anterioritat a un altre col·legi farmacèutic, s'acompanyarà certificat lliurat pel secretari d'este, d'acord amb el que establix l'article 16 punts 2 i 3.
  
En qualsevol cas, s'acompanyarà la resta documentació exigida pel Col·legi conforme a les disposicions legals i estatutàries i es pagarà la quota d'incorporació que el Col·legi tinga establida.
  
2. La presentació de la sol·licitud de col·legiació, conforme al que es disposa anteriorment, de la qual se segellarà còpia o es donarà rebut al sol·licitant, autoritza este per a tindre per complit provisionalment el requisit de col·legiació, amb vista a l'exercici professional de la modalitat sol·licitada, sense perjudici del que disposen les normes sobre exercici en Oficina de Farmàcia oberta al públic o les relatives a la modalitat professional de què es tracte i en les disposicions d'orde fiscal.
  
3. Si la sol·licitud de col·legiació té algun defecte formal que es puga esmenar, o algun dels documents aportats oferix dubtes sobre la seua autenticitat, es requerirà l'interessat perquè, en termini de deu dies hàbils, esmene el defecte, acompanye el document omés o acredite l'autenticitat del dubtós.
  
Si transcorregut el termini de deu dies sense haver produït l'esmena o completada la documentació, es procedix a l'arxiu de l'expedient, es notificarà així a l'interessat perquè considere denegada la col·legiació.
  
En tot cas, des que es notifique la comunicació al·ludida en el paràgraf primer del present apartat, quedarà en suspens la col·legiació provisional a què es referix l'apartat 2 d'este article.
  
4. Amb independència del que disposa l'apartat precedent, la col·legiació podrà ser denegada d'acord al que disposa l'article 16 dels presents Estatuts.
  
5. En qualsevol cas, la denegació de la col·legiació o l'arxiu de l'expedient per causa no imputable al Col·legi, no comportarà la devolució de la quantitat abonada en concepte de quota de sol·licitud d'incorporació.
  
6. La competència per a adoptar els acords en matèria de col·legiació correspon a la Junta de Govern, els acords de la qual podran ser recorreguts davant del Consell Valencià de Col·legis Oficials de Farmacèutics.
  
7. En col·legiar-se, el sol·licitant rebrà un dossier amb:
  
- Els Estatuts col·legials vigents.
  
- Les distintes seccions en actiu al Col·legi.
  
- Els drets i obligacions que generarà el fet d'inscriure's en les seccions que considere.
  
- Els Estatuts del Consell General de la Comunitat i de l'Estat.
  
- El Reglament Electoral.
  
- El Reglament de Règim Intern.
  
Article 18. Dels tràmits de col·legiació
  
1. Presentada una petició d'incorporació al Col·legi, i completada, si és procedent, la documentació requerida, a l'efecte de la qual es concedirà un termini de deu dies hàbils amb advertència d'arxiu de la sol·licitud sense més tràmit si no és completa, es fixarà almenys en el tauler d'anuncis del Col·legi, perquè en el termini de quinze dies qualsevol interessat puga al·legar, per escrit, els motius que al seu parer justifiquen la improcedència de l'admissió del sol·licitant.
  
2. Instruït l'expedient se sotmetrà a la decisió de la primera Junta de Govern que tinga lloc, la qual, mitjançant resolució, acceptarà o denegarà motivadament la sol·licitud.
  
La resolució serà notificada a l'interessat en la forma prevista en els articles 58 i 59 de la Llei 30/1992, de 26 de novembre, i serà pública en l'àmbit col·legial.
  
3. La Junta de Govern del Col·legi podrà habilitar procediments excepcionals perquè, en cas d'urgència, puga concedir-se amb caràcter provisional la col·legiació o baixa col·legial, sense perjudici de la definitiva resolució per aquella.
  
4. Transcorreguts tres mesos, o sis, per pròrroga, des de la sol·licitud de col·legiació, sense haver comunicat la resolució a l'interessat, la seua petició podrà entendre's desestimada.
  
5. Les sol·licituds de col·legiació seran denegades en els casos següents:
  
a) Quan els documents presentats en la sol·licitud d'ingrés siguen insuficients o oferisquen dubtes sobre la seua validesa o legitimitat.
  
b) Quan el peticionari no acredite haver satisfet les quotes de col·legiat en el Col·legi d'origen.
  
c) Quan haguera sofrit el peticionari alguna condemna per sentència ferma dels tribunals, que en el moment de la sol·licitud l'inhabilite per a l'exercici professional.
  
d) Quan en formular-se la sol·licitud es trobara en suspens de l'exercici professional en virtut de sanció disciplinària ferma, imposada en un altre Col·legi Oficial de Farmacèutics.
  
e) Quan el sol·licitant haguera incorregut en conducta que, d'haver estat incorporat, constituïra falta molt greu que comportara l'expulsió o suspensió en l'exercici professional, i així estiguera declarat per resolució ferma, llevat que s'haja complit la pena o sanció.
  
f) Les autoritzacions per a actuacions en territori diferent al de col·legiació, per a exercir en l'àmbit territorial de Castelló, podran denegar-se, a més de pels motius assenyalats en el paràgraf anterior del present article, en el cas d'haver deure de residència en l'exercici de l'activitat principal o en el cas d'haver incompatibilitat legal entre l'actuació que pretén realitzar i/o exercici professional de l'activitat principal. També poden denegar-se en el cas que el col·legiat sol·licitant tinguera quotes o altres quantitats, corresponents a les seues obligacions col·legials, pendents de pagament.
  
Article 19. De la pèrdua de la condició de col·legiat
  
1. La condició de col·legiat es perdrà per les següents causes:
  
a) Mort del col·legiat.
  
b) Baixa voluntària, comunicada per l'interessat a la Junta de Govern. No procedirà la baixa voluntària mentre tinga contrets deutes amb el Col·legi o estiga subjecte a expedient disciplinari o deontològic col·legial, llevat que la Junta de Govern accepte la baixa per raó de l'escassa entitat dels fets pels quals s'instruïsquen dits expedients o del deute contret.
  
c) Pèrdua de les requisits per a la col·legiació, comprovada per mitjà d'expedient i amb audiència de l'interessat
  
d) Expulsió del Col·legi acordada en expedient disciplinari, que haja adquirit fermesa per via judicial.
  
e) Per condemna judicial ferma que comporte l'accessòria d'inhabilitació per a l'exercici de la professió.
  
f) Per falta de pagament de sis quotes col·legials o, si és procedent, una quota de la prestació, assenyalada en el cas dels col·legiats pertanyents a un altre Col·legi.
  
2. La pèrdua de la condició de col·legiat no alliberarà l'interessat del compliment de les obligacions vençudes, ni del pagament de les quotes ordinàries i extraordinàries, imposades abans que la baixa tinguera lloc, i priva de tots els drets corporatius.
  
3. Totes les altes i baixes de col·legiació, els canvis de modalitat d'exercici, així com les dades que afecten la fitxa col·legial, seran comunicats amb la major brevetat possible, al Consell Valencià de Col·legis Oficials de Farmacèutics, per a l'actualització de les corresponents bases de dades.
  
Article 20. De les modalitats de col·legiació
  
Existiran tres modalitats de col·legiació:
  
1. Col·legiats en exercici. S'inclouran en esta modalitat obligatòriament tots aquells col·legiats que es troben exercint i que necessiten la col·legiació per a exercir. Tindran totes les obligacions i tots els drets que es contemplen en els presents estatuts.
  
Aquells col·legiats inscrits en esta modalitat, els ingressos dels quals siguen inferiors a 1,5 vegades el salari mínim interprofessional, veuran reduïda la seua quota col·legial en un 50%. Per a això hauran de justificar-ho mitjançant la presentació de la seua declaració de renda cada any.
  
2. Col·legiats no en exercici. Podran sol·licitar la seua inclusió en esta modalitat tots aquells farmacèutics que es troben en desocupació, jubilats o exercisquen un treball per al qual no calga la titulació de llicenciat i, per tant, la col·legiació, i aquells farmacèutics col·legiats en altres col·legis professionals que desitgen pertànyer al Col·legi de Castelló.
  
Els col·legiats pertanyents a esta modalitat no hauran d'abonar cap quantitat en concepte de quota col·legial, però hauran d'abonar les quotes que fixe, si fa el cas, el Consell Autonòmic i el Consell General de Col·legis Oficials de Farmacèutics, i sufragaren directament les despeses que ocasione la vocalia, tant en l'aportació d'informació, com en qualsevol altre aspecte que com a modalitat de col·legiació es realitze, sempre amb l'aprovació de la Junta de Govern.
  
Encara que tindran veu, no tindran dret a vot en les assemblees a què assistisquen, ni en qualsevol altre tipus de votació que se celebre en l'àmbit col·legial, inclosa la corresponent a l'elecció de càrrecs, excepte els aturats, en l'elecció del vocal de la secció d'aturats.
  
No podran ser candidats a càrrecs col·legials, excepte per a vocal de la secció de farmacèutics en desocupació.
  
Així mateix, no generaran drets respecte al patrimoni col·legial.
  
3. Col·legiats d'honor. S'inclouran en este apartat aquelles persones que, sent o no farmacèutics, siguen mereixedores d'això per la seua relació amb el Col·legi de Farmacèutics de Castelló. Reglamentàriament s'establiran els criteris per a la concessió de dita col·legiació. A falta de reglament, es concedirà a proposta de qualsevol farmacèutic col·legiat, per decisió unànime de la Junta de Govern o majoritària de l'Assemblea.
  
Per ser un nomenament honorífic, els col·legiats d'honor no tindran cap dels drets ni obligacions que s'establixen en els presents Estatuts.
  
Article 21. Dels drets dels col·legiats
  
La condició de col·legiat atribuïx, sense perjuí del que establix l'article anterior, els drets següents:
  
1. Participar en la gestió corporativa i, per tant, exercir el dret de petició, el de vot i l'accés als llocs i càrrecs directius, per mitjà dels procediments i amb el compliment dels requisits que s'establixen en els presents Estatuts. Este article no serà d'aplicació per als farmacèutics col·legiats com a ?no en exercici'.
  
2. A rebre les circulars, notificacions, comunicacions i la resta de documentació que s'acorde transmetre als col·legiats pel Col·legi.
  
3. A poder tindre accés als llibres d'actes i comptabilitat general, en presència d'un membre de la Junta de Govern o de qui siga delegat per esta.
  
4. Actuar en l'exercici de la seua professió en la modalitat inscrita, amb tota llibertat i independència, sense altres limitacions que les imposades per les lleis i per les normes disciplinàries, i podran a l'efecte demanar i obtindre del Col·legi la protecció de la seua lícita llibertat d'actuació, sota l'empara de la Constitució.
  
5. Ser representat i recolzat pel Col·legi en casos que siguen d'interés general per a la professió, quan calga presentar reclamacions fundades a les autoritats, tribunals, i entitats públiques o privades i en totes les divergències que sorgisquen amb ocasió de l'exercici professional, de conformitat amb les condicions establides en el Reglament de Règim Interior.
  
6. Ser tractat pels usuaris, i per les institucions públiques sanitàries, amb la dignitat que reclama l'exercici de la professió.
  
7. Dirigir peticions, suggeriments, instàncies, recursos i reclamacions als òrgans col·legials en matèria de la seua respectiva competència, i formular proposicions per al seu debat en les assemblees generals, en l'orde del de dia de les quals hauran de ser incloses, sempre que complisquen amb els requisits estatutaris i reglamentaris.
  
8. Instar la remoció de la Junta de Govern mitjançant la moció de censura, en la forma i amb els requisits previstos en els presents Estatuts.
  
9. En dirigir-se al Col·legi en qualsevol de les llengües oficials de la Comunitat Autònoma.
  
Per a l'exercici dels drets corporatius caldrà estar al corrent en el pagament de les quotes col·legials i no estar privat temporalment o definitivament de tals drets, en virtut de sanció penal o disciplinària, civil o de qualsevol orde.
  
Article 22. De la modalitat sense exercici
  
1. Els col·legiats que sol·liciten la seua inscripció en la modalitat sense exercici, hauran de justificar fefaentment que complixen les condicions necessàries per a poder figurar en dita modalitat.
  
2. En el cas que un col·legiat, inscrit en la modalitat sense exercici, deixe de complir les condicions necessàries per a això, haurà d'inscriure's en la modalitat amb exercici; per a això haurà de comunicar el seu canvi de situació laboral al Col·legi i sol·licitar-ne el canvi de modalitat de col·legiació.
  
3. Si no es produïx la comunicació i sol·licitud descrites en l'apartat anterior, la Junta de Govern podrà sol·licitar al farmacèutic les quotes que haja deixat de satisfer al Col·legi, des que va tindre lloc el canvi de situació laboral.
  
Article 23. De les obligacions dels col·legiats
  
Són obligacions dels col·legiats:
  
1. Complir estrictament, en qualsevol de les modalitats admeses per a l'exercici de la professió farmacèutica, el que disposen els presents Estatuts.
  
2. Exercir la professió o la modalitat d'esta a què es dediquen, i procurar en tot moment realitzar amb la màxima eficàcia les tasques sanitàries i assistencials que li siguen pròpies, per mitjà d'una adequada formació continuada.
  
3. Exercir la professió en qualsevol de les modalitats que els capacite el seu títol, de forma que es garantisca la llibertat d'elecció de l'usuari en l'accés a les prestacions sanitàries exercides pels farmacèutics.
  
4. Estar al corrent en el pagament de qualsevol tipus de quota col·legial.
  
5. Comunicar al Col·legi les dades personals d'interés professional i corporatiu, així com els càrrecs que ocupen en relació amb la seua professió i especialitats que exercisquen, i qualsevol variació que es produïsca en dites dades durant la permanència en el Col·legi, el qual protegirà dites dades, d'acord amb la legislació vigent.
  
6. No cooperar, directament o indirectament, ni prestar suport a cap fet que tendisca a desvirtuar la serietat i prestigi de la professió.
  
7. Sotmetre a la prèvia autorització de la Junta de Govern qualsevol classe de publicitat que desitgen realitzar, i que s'abstinguen de realitzar-la mentre no recaiga dita autorització, sense perjudici del que disposa la legislació bàsica estatal o comunitària, sobre la matèria.
  
8. Respectar i guardar el secret professional, considerat com un dret i un deure del farmacèutic, conforme a la legislació sanitària i normativa legal.
  
9. Complir les disposicions estatutàries sobre la modalitat professional que exercisquen i sobre la participació en les activitats col·legials.
  
10. Contribuir al prestigi de la professió, del Col·legi i dels seus integrants.
  
11. Comunicar a la Junta de Govern tots els actes que coneguen i que constituïsquen al seu parer intrusisme professional.
  
12. Col·laborar en el bon ús i conservació de les instal·lacions col·legials.
  
13. Sotmetre a la consideració de la Junta de Govern tots els actes de publicitat sobre establiments i servicis professionals.
  
Article 24. De les prohibicions als col·legiats
  
A més del que establixen els articles anteriors, tot col·legiat s'abstindrà de realitzar qualsevol actuació expressament prohibida per les lleis i la normativa col·legial.
  
Article 25. De les variacions de col·legiació
  
Tot col·legiat que desitge canviar la modalitat d'exercici, o de col·legiació, haurà de comunicar-ho a la Junta de Govern i acreditarà el compliment dels requisits legals, reglamentàriament o estatutàriament exigits per la modalitat de què es tracte i obtindrà, si és procedent, les autoritzacions que calguen.
  
Secció tercera
  
Normes bàsiques sobre règim electoral
  
Article 26. Generalitats
  
1. Les eleccions per als càrrecs de la Junta de Govern s'ajustaran al principi de lliure i igual participació dels col·legiats, conforme al que disposen els presents Estatuts, en els reglaments interns que s'aproven, si és procedent, i en les normes complementàries contingudes en les convocatòries electorals, sempre que no contradiguen dits Estatuts o reglaments.
  
El sufragi serà lliure, igual, directe, siga personal o per correu, i secret.
  
El mandat dels càrrecs de la Junta de Govern és de quatre anys
  
Article 27. De la condició d'elector
  
Són electors tots els col·legiats que es troben d'alta un mes abans de la convocatòria, i que no estiguen privats del dret de sufragi en virtut de sanció penal o corporativa.
  
No tindran dret a vot els col·legiats suspesos, sancionats, incapacitats, inhabilitats, o aquells que deguen tres o més quotes mensuals, i se'ls haja notificat dit deute de forma fefaent, i els inhabilitats.
  
Els col·legiats, en la modalitat sense exercici, podran votar únicament en l'elecció del seu representant.
  
Article 28. De la condició de candidat
  
1. Són elegibles els col·legiats que, a més de tindre la qualitat d'electors, reunisquen el dia de la convocatòria les següents condicions:
  
a) Ser col·legiat en exercici, en qualsevol modalitat o especialitat, en el respectiu col·legi i amb un mínim d'un any d'activitat professional com en exercici en qualsevol modalitat, per a la qual el faculte el seu títol. Els col·legiats, en la modalitat de sense exercici, només són elegibles per a la vocalia que els represente.
  
b) No haver sigut objecte de sancions disciplinàries ferms per faltes greus, ni inhabilitat per sentència ferma per a l'exercici de la professió o càrrec públic, o estar sotmés en qualsevol altra prohibició o incapacitat, legal o estatutària.
  
2. A més de reunir els requisits previstos en els apartats a) i b) del número 1, per als candidats a les vocalies de secció caldrà que en presentar la seua candidatura figuren inscrits en esta en exercici, i amb una antiguitat mínima d'un any. Llevat de la modalitat en desocupació, que caldrà estar col·legiat un any, ?com a mínim?.
  
3. Cap candidat no podrà presentar la seua candidatura a més d'un càrrec, ni podrà formar part de més d'una candidatura.
  
4. L'elecció de president, vicepresident, secretari, vicesecretari, tresorer, comptador i vocal coordinador serà en candidatura general, i seran elegits en votació única pels col·legiats que complisquen l'article 26.
  
Els vocals de secció s'elegiran en candidatura individual, i seran elegits pels col·legiats en exercici que estiguen donats d'alta en la secció corresponent, d'acord amb els articles 10 i 26.
  
5. Els càrrecs electes de la candidatura general només podran presentar-se una vegada a reelecció per al mateix càrrec, de forma continuada. I podran tornar a presentar-se transcorreguts almenys quatre anys des de la finalització del seu anterior mandat.
  
6. Si acabat el període de mandat, i formalitzada una convocatòria d'eleccions, cap candidatura no es presenta a les eleccions, es constituiria una mesa formada per deu col·legiats que es reunirien així:
  
D'entre anteriors presidents, vicepresidents, secretaris, vicesecretaris, tresorers, comptadors i finalment vocals, que en eixe moment inclús no tingueren 70 anys, seguint l'orde abans esmentat i per antiguitat en la col·legiació.
  
Esta mesa convocarà eleccions una altra vegada abans de sis mesos.
  
Article 29. De la convocatòria d'eleccions
  
Correspon a la Junta de Govern acordar la convocatòria d'eleccions, amb l'antelació suficient perquè no hi haja solució de continuïtat en la cobertura dels càrrecs col·legials. La convocatòria es realitzarà abans de transcorreguts quatre anys des de la presa de possessió de l'última Junta de Govern, eixida d'unes eleccions.
  
La convocatòria inclourà el calendari electoral i les normes aplicables a l'elecció, de conformitat amb el que disposen els presents Estatuts, i si és procedent, els reglaments interns del Col·legi.
  
La convocatòria electoral es remetrà a tots els col·legiats dins dels tres dies següents a la seua adopció i es publicarà en el tauler d'anuncis del Col·legi.
  
Article 30. De la mesa electoral
  
1. En cada procés electoral es constituirà una mesa electoral que serà l'encarregada de vigilar tot el procés, presidir la votació, realitzar l'escrutini, resoldre les reclamacions que es presenten i, en general, realitzar totes les actuacions lícites que calguen per a garantir la puresa, objectivitat, i transparència del procés electoral.
  
2. La mesa electoral estarà formada pel president, que serà el col·legiat que, sense superar els 65 anys d'edat, siga el més antic en la col·legiació, i dos vocals que seran els col·legiats de major i menor edat, i no se superarà en aquell l'edat de 65 anys.
  
3. El vocal de menor edat actuarà de secretari. Es designaran suplents aquells col·legiats que seguisquen els titulars de la mesa en l'orde indicat d'edat i antiguitat.
  
4. Cap dels components de la mesa no podrà ser candidat ni estar emparentat en primer grau amb cap dels candidats i, si és així, el substituirà el seu suplent. Cap component de la mesa no podrà ser membre de la Junta de Govern ixent.
  
5. La mesa es constituirà dins dels cinc dies següents a la convocatòria electoral. La constitució de la mesa es comunicarà a tots els col·legiats dins dels tres dies següents.
  
Article 31. De les llistes d'electors
  
La Junta de Govern facilitarà a la mesa electoral les llistes d'electors, les quals hauran de fer-se públiques mitjançant l'exposició, en el tauler d'anuncis del Col·legi, el mateix dia de la constitució de la mesa electoral.
  
Les llistes així publicades en el tauler d'anuncis constituiran el cens de votants.
  
La mesa electoral resoldrà quantes incidències o reclamacions relatives a inclusions, exclusions o rectificacions es presenten dins dels deu dies següents a aquell en què comence l'exposició de les llistes. Dita resolució es farà pública en el mateix tauler d'anuncis, entre els dies onze i tretze següents a aquell en què comence l'exposició.
  
Contra la indicada resolució de la mesa electoral cabrà recurs de reposició davant de la mateixa dins dels tres dies següents a la publicació de la resolució. Els recursos hauran de ser resolts per la mesa dins dels set dies següents a la seua interposició.
  
Contra esta resolució cap interposar recurs davant del Consell de Col·legi Oficials de Farmacèutics Autonòmic i, si no n'hi ha, davant del Consell General de Col·legis Oficials de Farmacèutics.
  
Article 32. De les candidatures
  
A partir del moment en què es constituïx la mesa electoral i fins a les 14 hores del dia vint-i-cinqué posterior, els col·legiats podran presentar davant d'esta els documents en què es continguen les candidatures per a ocupar els càrrecs vacants.
  
En les candidatures hauran de figurar tots els candidats amb el seu nom i dos cognoms i el càrrec o vocalia per als quals se'ls proposa.
  
La candidatura general haurà d'anar avalada amb la firma del 10% d'electors, inclosos els candidats. En la presentació de tota candidatura haurà de constar la conformitat i acceptació de cadascun dels candidats.
  
Les vocalies hauran de presentar-se avalades pel 10% dels seus electors.
  
L'endemà de finalitzar el termini de presentar el termini de candidatures, des de les 10 a les 14 hores, una vegada revisades per la mesa les corresponents documentacions, es procedirà a la proclamació d'aquelles candidatures que reunisquen les condicions necessàries, i s'estendrà acta en dos exemplars del resultat de la proclamació. En esta acta s'inclouran totes les reclamacions que puguen ser formulades pels assistents a l'acte, sobre les quals la mesa electoral resoldrà el que procedisca. Una de les còpies serà exposada en el tauler d'anuncis del Col·legi, i es reservarà l'altra com a part de la documentació de les eleccions.
  
Quan només hi haja una candidatura proclamada, no procedirà cap votació, seran proclamats electes tots els seus components, i prendrà possessió la nova Junta abans dels següents 30 dies.
  
Totes les reunions que als fins indicats celebre la mesa electoral seran públiques i se n'estendrà acta en què es faran constar les incidències hagudes, així com les reclamacions que es formulen.
  
Article 33. Del dia de les eleccions
  
El dia assenyalat en la convocatòria, que haurà de ser comprés entre el dia 30 i el 45 posteriors a la constitució de la mesa electoral, a les 10 hores donarà començament l'acte de votació, i amb esta finalitat haurà d'estar constituïda prèviament la mesa electoral.
  
Cada candidatura podrà designar dos interventors, prèvia presentació de credencials firmades per un dels membres de la candidatura corresponent.
  
El temps de permanència de la mesa electoral serà des de les 10 hores fins a les 19 hores del dia assenyalat per a l'elecció, durant este temps hauran d'emetre el seu vot els electors.
  
El president de la mesa tindrà dins del local on se celebre l'elecció autoritat exclusiva per a mantindre l'orde, assegurar la llibertat dels electors i l'observança de la legalitat. En el lloc reservat on s'instal·le la mesa electoral només podran romandre els components de la mesa electoral tant titulars com suplents, així com els interventors en representació de les candidatures.
  
Ni als locals on se celebre l'elecció ni als seus voltants podrà realitzar-se propaganda de cap gènere a favor dels candidats. El president de la mesa prendrà a este respecte totes les mesures que estime convenients.
  
Per a la votació s'habilitarà una urna o diverses segons el nombre de votants i a judici del president de la mesa.
  
La votació serà nominal i secreta i el president anunciarà l'inici amb les paraules ?comença la votació?.
  
Tots els electors s'acostaran un a un a la mesa i manifestaran el seu nom i cognoms. Després de cerciorar-se per l'examen de les llistes del cens electoral, que faran els adjunts i interventors, que en estes figura el nom del votant, així com la identitat que es justificarà per mitjà de l'exhibició del document nacional d'identitat o un altre document acreditatiu d'esta (carnet de col·legiat, permís de conduir,...), que estiguen en vigor, l'elector entregarà de pròpia mà al president el sobre que contindrà a l'interior la papereta corresponent a l'elecció. A continuació, el president, sense ocultar el sobre ni un moment a la vista del públic, dirà en veu alta el nom de l'elector, afegirà ?vota?, i depositarà en l'urna el sobre.
  
Si la identitat del votant oferix dubte es comprovarà i resoldrà la mesa.
  
Article 34. Del vot per correu
  
Les votacions seran personals i secretes. No obstant l'anterior, s'autoritzarà l'emissió del vot per correu a fi de facilitar al màxim el dret al vot, garantir el secret i l'autenticitat del vot mitjançant el que preveuen els presents Estatuts.
  
L'elector que decidisca votar per correu, podrà fer-ho mitjançant manifestació a la mesa electoral, amb els següents requisits:
  
1. Una vegada proclamades les candidatures la mesa remetrà, en els 10 dies següents, a tots els electors, un certificat acreditatiu que està inscrit en el cens corresponent i un model d'imprés de manifestació del desig de votar per correu, així com les llistes, paperetes i sobres electorals per a poder exercir el vot.
  
2. El model d'imprés a què fa referència el punt anterior haurà de reunir els suficients requisits d'autenticitat, per a això hauran d'estar degudament numerats i comptaran amb la firma original del president i secretari de la mesa electoral.
  
3. L'elector que desitge votar per correu remetrà dita documentació, per correu certificat, i haurà d'acompanyar en el sobre exterior una fotocòpia del DNI amb la seua firma a un apartat de correus contractat per al cas, les claus del qual quedaran en poder del president i secretari electoral. Estos dos col·legiats arreplegaran personalment els vots en l'apartat de correus corresponent, el dia de les votacions, immediatament abans d'estes, si fóra hàbil o durant el dia hàbil immediatament anterior a estes.
  
Des d'este moment fins al de la presentació de dits vots, estos dos col·legiats seran responsables de la custòdia.
  
El dia de les votacions seran presentats al Col·legi personalment, per dits col·legiats, els vots arreplegats en l'apartat de correus, i s'haurà de fer abans de l'inici oficial de les votacions, i depositar-los, inclús sense obrir el sobre gran, dins d'una urna expressament dedicada a estos, comptabilitzar-ne el nombre i comprovar la correspondència d'este amb el número certificat per Correus i el nombre de vots per correu que al final del recompte resulten.
  
El sobre que continga el vot haurà d'estar tancat dins d'un altre major i el sobre xicotet haurà de conservar sempre el secret de la identitat del votant.
  
Article 35. De la documentació electoral
  
La votació es farà amb una urna per a la candidatura general i una urna per a cada vocalia.
  
S'utilitzaran paperetes amb els noms dels candidats, i s'especificarà la vocalia a què es presenten. Han de figurar en una única papereta els qui formen candidatura general.
  
Hi haurà en el moment de votar paperetes en nombre major que el dels electors, de cada una de les candidatures.
  
No podran ratllar-se cap dels noms de les candidatures proclamades ni incloure en la papereta noms proclamats en candidatures distintes.
  
Article 36. De la comprovació del vot per correu i votació de la mesa
  
Acabada l'hora assenyalada per a la votació, previ anunci del president que es va a acabar l'acte, es tancaran les portes del Col·legi, i podran votar els col·legiats que es troben a l'interior del mateix en eixe moment. A continuació, s'obriran els sobres dels vots rebuts per correu, es prendrà nota del nom del votant, en les mateixes condicions que les detallades per a la votació personal, i es comprovarà que la documentació siga correcta i es rebutjaran aquells sobres en el remitent dels quals figure el nom del votant que haja exercit el seu dret personalment, o aquells la documentació dels quals no siga l'exigida per la normativa a l'efecte, i es procedirà posteriorment a introduir en les urnes els sobres, que només seran oberts en fer-se l'escrutini. Finalment, votarà la mesa.
  
Article 37. De l'escrutini
  
Acabada la votació, es procedirà a l'escrutini públic, el qual no s'interromprà fins que s'hagen extret totes les paperetes de l'urna. Els escrutadors aniran prenent nota de les paperetes llegides, que es col·locaran sobre la mesa en el mateix orde en què van ser extretes.
  
Es computaran com a vots vàlids a favor de les candidatures a què es referisquen, tots aquells que figuren en alguna de les paperetes dipositades en l'urna, sense oferir dubtes sobre la candidatura a què es referix.
  
No seran computables, per tant, a cap efecte:
  
1) Paperetes de votació que per qualsevol raó oferisquen dubtes respecte a la candidatura a què es vol votar o presenten esmenes o ratllades.
  
2) Les paperetes de votació en què figura alguna persona la proclamació com a candidat de la qual no haguera sigut aprovada degudament per la mesa electoral.
  
3) Les paperetes de votació en què figure un candidat degudament proclamat per a un càrrec distint d'aquell per al qual siga votat.
  
4) Les paperetes de votació en què figure algun nom que haguera sigut proclamat candidat en distinta candidatura.
  
Acabat l'escrutini general s'estendrà acta corresponent en dos exemplars. S'expediran còpies certificades de l'acta per als interventors de cada candidatura que ho sol·liciten, sense que en cap cas puga cada candidatura exigir més d'una còpia.
  
La mesa proclamarà electes els membres de la candidatura que obtinguen un nombre més gran de vots; en cas de produir-se empat, es convocarà nova elecció entre les candidatures empatades, i continuaran mentrestant en funcions els anteriors titulars de dits càrrecs.
  
Article 38. Dels recursos de la proclamació d'electes
  
Els actes de proclamació d'electes podran ser objecte de recurs davant de la mateixa mesa, en el termini de 24 hores. La mesa haurà de resoldre qualsevol recurs en un termini màxim de 3 dies. Cap posterior recurs davant del Consell Valencià de Col·legis Oficials de Farmacèutics i, si no n'hi ha, davant del Consell General de Col·legis Oficials de Farmacèutics.
  
Article 39. De la presa de possessió i vacants
  
1. Celebrades les eleccions, la mesa electoral remetrà al Consell Valencià de Col·legis un certificat dels candidats electes perquè en prenguen coneixement, així com al Consell General de Col·legis Farmacèutics.
  
2. En el termini màxim d'un mes de celebrades les eleccions i realitzada la proclamació d'electes, prendran possessió dels seus respectius càrrecs els membres de la Junta de Govern del Col·legi, i hauran de complir els requisits previstos en les lleis.
  
3. La renovació dels membres de la Junta de Govern del Col·legi es produirà en la seua totalitat en finalitzar el mandat.
  
La seua duració es computarà a partir de la data de la presa de possessió i extingit aquell, continuaran exercint els càrrecs en funcions fins a la presa de possessió de la nova Junta de Govern.
  
4. Seran causes de pèrdua de la condició de membres de la Junta de Govern:
  
a) La mort o renúncia de l'interessat
  
b) Nomenament per a càrrec incompatible, conforme al que disposen els presents Estatuts o els reglaments del Col·legi.
  
c) Condemna per sentència ferma que comporte la inhabilitació per a càrrec públic.
  
d) Sanció ferma disciplinària per falta greu o molt greu, d'acord amb els presents Estatuts.
  
e) Moció de censura
  
f) Per faltar a la veritat amb ànim d'enganyar o confondre l'Assemblea General, sempre demostrat per sentència judicial.
  
Les vacants que es produïsquen en el període comprés entre dos eleccions successives i que afecten els vocals, es proveiran fins a la celebració de noves eleccions per elecció entre els col·legiats que complien la condició de ser candidats per a eixa vocalia en l'última convocatòria que es realitzarà per votació entre els membres de dita secció. En el cas del president, tresorer i secretari seran substituïts respectivament pel vicepresident, comptador i vicesecretari.
  
Article 40. Moció de censura
  
1. L'Assemblea General, en sessió extraordinària, podrà debatre una moció de censura sobre la Junta de Govern, en la seua totalitat a proposta del 35% dels col·legiats amb dret a vot. Si es tracta de la totalitat de la candidatura general o d'un dels seus membres es requerirà la proposta del 35% dels col·legiats amb dret a vot. Si es tracta del representant d'una vocalia es requerirà la proposta del 35% dels votants de la secció corresponent.
  
2. La proposta, haurà de ser motivada, i es dirigirà al president del Col·legi.
  
3. El president donarà compte de la seua presentació a la Junta de Govern que acordarà, quan reunisca els requisits, la convocatòria de l'Assemblea Extraordinària. Quan la proposta no reunisca els requisits exigits, es denegarà motivadament.
  
4. El debat de la moció de censura s'iniciarà amb la defensa de la moció que efectue el primer dels firmants de la proposta amb un temps màxim d'exposició de 30 minuts i dret a un torn de rèplica de 10 minuts màxims.
  
A continuació, amb interrupció del debat o sense, intervindrà el membre de la Junta de Govern afectat per la moció o aquell col·legiat en qui delegue. Si els afectats són tota la Junta de Govern o els membres de la candidatura general, elegiran un membre de dits grups o bé un altre col·legiat perquè el represente en la intervenció que durarà un temps màxim de 30 minuts, i tindrà dret a un únic torn de rèplica de 10 minuts màxim.
  
5. L'aprovació de la moció de censura requerirà, en tot cas, el vot secret, favorable, de la majoria dels col·legiats amb dret a vot i assistents a l'Assemblea.
  
Rebutjada una moció de censura, perquè l'Assemblea poguera debatre altres posteriorment, caldrà que haja transcorregut un any des de l'anterior o estar proposada per almenys el 50% dels membres amb dret a vot en l'Assemblea General, i no es podran celebrar més de dos mocions de censura en una legislatura.
  
6. Si s'aprova la moció de censura contra la Junta de Govern o algun dels seus membres, els afectes o l'afectat cessaran en els seus càrrecs en el moment d'adoptar-se l'acord.
  
S'obrirà, amb la mateixa data, un període electoral si cal substituir tota la Junta de Govern o es convocaran els membres de la secció afectada per a realitzar l'elecció del nou vocal.
  
Article 41. Cessament dels vocals
  
1. Qualsevol membre de la Junta de Govern podrà ser cessat en les següents condicions:
  
a) A proposta del 75% dels membres de la Junta de Govern, ratificada per l'Assemblea General.
  
2. Les vacants produïdes pel cessament de qualsevol vocal seran cobertes per elecció directa dels components de la secció dins dels mateixos, que siguen elegibles, en reunió que es convocarà abans dels 15 dies següents al cessament. Si es tracta d'un membre de la candidatura general els seus membres acordaran convocar eleccions per a cobrir dit lloc o dimitir, i es convocaran, en este cas, eleccions per a cobrir tots els llocs de la candidatura general.
  
Secció quarta
  
Normes bàsiques de règim econòmic i pressupostari
  
Article 42. Dels pressuposts del Col·legi
  
1. Anualment elaborarà la Junta de Govern, per a la seua aprovació per l'Assemblea General, un pressupost ordinari d'ingressos i despeses per a la cobertura dels fins i activitats pròpies del Col·legi, així com les despeses que ocasionen els membres de la Junta de Govern en compliment de les seues funcions. Així mateix, se sotmetran a aprovació en esta Assemblea les quantitats que es consideren que han de percebre el president, secretari i tresorer de la Junta de Govern.
  
2. Entre les despeses del Col·legi estaran necessàriament desglossades les que componguen les següents partides:
  
a) Les assignacions del president, secretari i tresorer i les d'aquells membres de la Junta a què per la seua dedicació fóra convenient retribuir, i per a això s'aprovarà en el pressupost d'ingressos i despeses una quantitat anual, que proposarà la Junta de Govern per a cadascun d'ells.
  
b) Les despeses que ocasionen als membres de la Junta de Govern com a conseqüència de l'acompliment de les seues funcions o a qualsevol col·legiat que es designe com a comissionat o delegat per a qualsevol altra funció col·legial.
  
c) Les que calguen per al sosteniment de cada una de les seccions.
  
d) Les que calguen per a cadascun dels servicis del Col·legi.
  
e) Les realitzades en la publicació del butlletí col·legial i circulars.
  
f) Les realitzades en publicitat, propaganda i relacions públiques.
  
Article 43. Dels recursos econòmics del Col·legi
  
Els recursos econòmics del Col·legi seran els següents:
  
a) Les quotes periòdiques a càrrec dels col·legiats i les d'incorporació al Col·legi.
  
b) L'import dels drets i compensacions per servicis prestats pel Col·legi o funcions exercides pel mateix, siga en virtut de competències pròpies o delegades.
  
c) L'import de les multes que s'imposen en expedients disciplinaris.
  
d) L'import dels segells de règim interior reglamentàriament establits que es fixen en els documents que es tramiten.
  
e) Els fruits, rendes i interessos de tota classe que produïsquen els béns i drets que integren el patrimoni del Col·legi.
  
f) Les subvencions, donatius, herències o llegats que li puga atorgar qualssevol, organismes, entitats o particulars.
  
g) Les derrames extraordinàries que s'acorden en Assemblea General
  
h) El producte de l'alienació dels seus béns.
  
i) Les quantitats que per qualsevol altre concepte lícit puga percebre el Col·legi.
  
j) Les quantitats abonades pels col·legiats d'altres col·legis oficials de Farmacèutics, que exercisquen en l'àmbit territorial de la província de Castelló.
  
Article 44. Dels fons del Col·legi
  
Els fons del Col·legi s'ingressaran en l'establiment de crèdit que designe la Junta de Govern i per a disposar d'estos caldran dos firmes de les reconegudes corresponents al president, vicepresident, tresorer, comptador, secretari i vicesecretari.
  
La Junta de Govern podrà invertir els fons del Col·legi en depòsits bancaris a termini, en valors de l'Estat o d'altres ens públics o en béns immobles, previ acord de l'Assemblea General.
  
Secció cinquena
  
Règim disciplinari
  
Article 45. Del règim disciplinari
  
1. Els col·legiats incorreran en responsabilitat disciplinària en els supòsits i circumstàncies establides en els presents Estatuts.
  
Es podran incoar expedients sancionadors:
  
a) D'ofici, per acord de la Junta de Govern.
  
b) Per denúncia escrita i firmada per un col·legiat.
  
c) Per denúncia presentada per organisme oficial.
  
d) Per denúncia escrita i firmada per un usuari.
  
2. El règim disciplinari establit en este Estatut s'entén, sense perjuí de les responsabilitats de qualsevol altre orde, que els col·legiats hagen pogut incórrer.
  
Quan estos fets puguen determinar responsabilitat penal i disciplinària corporativa, si es té coneixement que sobre els mateixos fets, objecte de la presumpta responsabilitat disciplinària, se seguixen actuacions penals, se suspendrà la tramitació de l'expedient disciplinari, fins que es conega la resolució ferma recaiguda, i quedarà, mentrestant, interrompuda la prescripció.
  
3. La potestat sancionadora correspon a la Junta de Govern del Col·legi. No obstant això, l'enjudiciament i sanció de les faltes comeses pels membres de dites juntes, serà competència del Consell Valencià de Col·legis de Farmacèutics si estiguera legalment constituït. En cas contrari, ho serà pel Consell General.
  
4. Només podran imposar-se sancions disciplinàries en virtut d'expedient instruït a l'efecte, d'acord amb el procediment establit en el present títol, i al Reglament de Règim Interior, si és procedent.
  
5. La Junta de Govern designarà una Comissió Deontològica composta per cinc membres, d'entre els quals es designarà president i secretari de la mateixa, per tal de tramitar cada expedient sancionador, i acabar les seues funcions amb la resolució definitiva.
  
Article 46. Tramitació de l'expedient disciplinari
  
1. Els expedients sancionadors s'iniciaran per acord de la Junta de Govern i contindran com a mínim els següents requisits:
  
a) Designació concreta de la persona o persones a qui se'ls instruïx l'expedient.
  
b) Descripció de la presumpta falta.
  
c) Descripció de les infraccions que tals fets pogueren constituir.
  
d) Sancions que se'ls poguera imposar.
  
e) Òrgan sancionador i disposició que li atribuïx tal competència
  
2. Rebut l'expedient per la Comissió Deontològica, esta procedirà a la seua instrucció, i comunicarà a l'expedientat o expedientats els següents extrems:
  
a) L'acord rebut de la Junta de Govern, mitjançant transcripció literal d'este.
  
b) La seua designació com a instructor, i el nom del representant elegit per dita Comissió, d'entre els seus membres.
  
c) La persona de la Comissió Deontològica que ha sigut designada com a secretari.
  
3. Els interessats podran recusar el nomenament de tots o part dels membres de la Comissió Deontològica, en la forma i terminis assenyalats en l'art. 29 de la Llei de Règim Jurídic de les Administracions Públiques i del Procediment Administratiu Comú.
  
En el cas que la recusació justificada de la totalitat de la Comissió, impedisca la tramitació de l'expedient, la Junta de Govern designarà una nova Comissió amb dit fi.
  
4. La Comissió Deontològica instructora ordenarà la pràctica de quantes proves i actuacions conduïsquen a l'aclariment dels fets i a la determinació de les possibles responsabilitats, susceptibles d'originar sancions.
  
5. A la vista de les actuacions practicades, es formularà, si procedix, un plec de càrrecs el contingut del qual s'estendrà als mateixos extrems assenyalats en l'apartat 1 d'este article.
  
6. El plec de càrrecs es notificarà als interessats, i es concedirà un termini de 15 dies hàbils perquè puga ser contestat.
  
7. En el descàrrec podran proposar-se o aportar-se directament les proves que consideren oportunes.
  
8. La Comissió Instructora procedirà a practicar totes aquelles proves que hagueren sigut proposades, excepte la notòria improcedència en relació amb els fets imputats i a comprovar en quant calga, les aportades.
  
9. Contestat el plec de càrrecs o transcorregut el termini per a fer-ho i, si és procedent, practicades les proves proposades i examinades les que hagueren sigut presentades directament per la Comissió, es formularà proposta de resolució que es notificarà als interessats, perquè en un termini de 15 dies hàbils, puguen al·legar quant consideren convenient per a la seua defensa a la vista de l'expedient, en què podran personar-se durant dit termini.
  
10. La proposta de resolució, amb tot allò que s'ha actuat, es remetrà a la Junta de Govern del Col·legi.
  
En tot cas, excepte causa imputable a l'interessat, que necessàriament es farà constar junt amb la proposta de resolució, haurà de concloure la tramitació de l'expedient en el termini de sis mesos.
  
En remetre l'expedient, l'instructor el notificarà als interessats, i se'ls farà saber que ha tingut lloc la seua tramesa a la Junta de Govern, i es podran recusar aquells membres d'esta que estigueren sotmesos en una de les causes legals de recusació incloses en l'art. 28 de la Llei 30/1992.
  
11. A tots els membres de la Junta de Govern es facilitarà una còpia d'allò actuat en l'expedient, amb un termini d'antelació d'una setmana, com a mínim, a la sessió de la Junta de Govern que haja de resoldre l'expedient.
  
12. La Junta de Govern podrà acordar, per una sola vegada, la pràctica de noves proves si estima incompletes les practicades, en este cas tornarà l'expedient a l'instructor, perquè practique les que concretament se li ordenen, en el termini que es fixe.
  
En este supòsit, la Comissió Deontològica formularà nova proposta de resolució en concloure la pràctica de les proves, i els interessats podran fer noves al·legacions, de conformitat amb el que disposa l'apartat 9 d'este article.
  
13. La Junta de Govern haurà de dictar resolució, en el termini inexcusable de tres mesos, a partir que reba l'expedient instructor, excepte el que disposa el punt anterior.
  
14. Les decisions de la Junta de Govern es prendran per majoria de vots, i resoldrà l'empat, si n'hi ha, el vot de qualitat del president. En el cas que la sanció proposada fóra la suspensió de l'exercici professional o l'expulsió del Col·legi, la decisió requerirà un mínim de 2 terços de la Junta de Govern, i s'exclouran del còmput els membres que hagueren siguts recorreguts o eximits legalment.
  
15. Les resolucions concretaran exactament la sanció o sancions que s'imposen i la forma o terminis en què tals sancions han d'executar-se, o si és procedent, el sobreseïment.
  
16. Les propostes de resolució de la Comissió Deontològica no tindran caràcter vinculant per a la Junta de Govern.
  
17. Contra les resolucions dictades per la Junta de Govern cap recurs d'alçada, davant del Consell Valencià de Col·legis Oficials de Farmacèutics, o si no n'hi ha, davant del Consell General de Col·legis de Farmacèutics, en el termini d'un mes des de la notificació de la resolució als interessats. Contra les resolucions del mateix cap interposar recurs contenciós administratiu.
  
18. Les sancions disciplinàries, una vegada que siguen ferms en via administrativa, seran executades per la Junta de Govern en els mateixos termes de la resolució que acorde la seua imposició.
  
No obstant això, la Junta de Govern del Col·legi podrà acordar, d'ofici o a instància de part, quan s'acredite la interposició pertinent del recurs contenciós administratiu, la suspensió de l'execució mentre se substancie, sense perjuí del dret de l'interessat a sol·licitar tal suspensió en l'àmbit del mateix recurs contenciós administratiu. En tot cas, quan la sanció consistisca en l'expulsió del Col·legi, l'execució quedarà en suspens fins que la sanció resulte definitivament ferm.
  
19. Les sancions que impliquen suspensió en l'exercici de la professió o expulsió d'un Col·legi tindran efectes en l'àmbit de tots els col·legis oficials de Farmacèutics d'Espanya, i amb esta finalitat hauran de ser comunicats als consells autonòmics i al Consell General perquè este ho trasllade als altres col·legis i a les autoritats sanitàries.
  
Article 47. De les faltes lleus
  
Són faltes lleus:
  
1. El mer retard a satisfer les quotes i, en general, ingressos al Col·legi.
  
2. L'incompliment, sense perjuí material per a la professió o per al Col·legi, dels preceptes estatutaris i dels acords del Col·legi.
  
Article 48. De les faltes greus
  
Són faltes greus:
  
1. Haver donat lloc a la imposició de tres sancions per faltes lleus dins del termini d'un any a comptar de la data d'imposició de la primera sanció.
  
2. L'incompliment dels preceptes estatutari o dels acords del Col·legi quan ocasione perjuí material per a la professió o per al Col·legi.
  
3. L'incompliment voluntari i rebel de les obligacions econòmiques amb el Col·legi.
  
4. La desconsideració ofensiva greu amb els companys.
  
5. Incórrer en qualsevol forma de totes maneres de competència deslleial o il·lícita.
  
6. La canalització i captació de receptes.
  
Article 49. De les faltes molt greus
  
Són faltes molt greus:
  
1. Qualssevol fets constitutius de delicte, que afecten l'ètica professional.
  
2. L'encobriment de l'intrusisme professional o, en general, encobrir o emparar l'exercici il·legal de la professió en qualsevol de les seues modalitats.
  
3. Haver donat lloc a la imposició de tres sancions per faltes greus dins del termini d'un any.
  
Article 50. Del règim sancionador
  
Les faltes seran corregides amb les següents sancions:
  
1. Advertència.
  
2. Amonestació privada
  
3. Amonestació per la Junta de Govern i davant esta.
  
4. Amonestació pública davant de l'Assemblea General o per mitjà de publicació en el tauler d'anuncis del Col·legi.
  
5. Multa entre el múltiple de cinc i de cinquanta quotes establides en l'últim pressupost del Col·legi, per al tipus d'exercici professional (o falta d'exercici) de l'interessat, en el moment de dictar-se la resolució corresponent.
  
6. Privació del dret a ostentar càrrecs corporatius per terminis de fins a sis anys.
  
7. Suspensió de l'exercici de la professió per termini que no excedisca de tres mesos.
  
8. Suspensió de l'exercici de la professió per termini de tres mesos i un dia a dos anys.
  
9. Expulsió del Col·legi, amb baixa definitiva en este i suspensió indefinida de l'exercici de la professió.
  
Les sancions 1 i 2 només s'imposaran per faltes lleus; la 3, 4 i 5 per faltes lleus o per faltes greus; la 6 i 7 per faltes greus o molt greus; la 8 per faltes molt greus, i la 9 només s'imposarà per faltes molt greus i mai no serà imposada per l'apartat 3 de l'article 49.
  
Sense perjuí del que disposa l'apartat anterior, les sancions s'imposaran proporcionadament a la importància i gravetat de la falta, al perjudici que se'n derive per a la professió i per al Col·legi i a la reiteració de l'autor.
  
Article 51. De la imposició de sancions
  
La imposició de sancions correspon a la Junta de Govern del Col·legi, previ expedient instruït.
  
No s'imposarà cap sanció sense previ expedient tramitat amb subjecció al procediment sancionador, previst en els presents Estatuts i conforme al que preveuen els articles 127 i següents de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú, i s'aplicarà amb caràcter subsidiari la reglamentació establida pel Reial Decret 1398/1993, de 4 d'agost.
  
Article 52. De la prescripció de faltes i sancions
  
Les faltes lleus prescriuen als tres mesos de la seua comesa; les greus, a l'any, i les molt greus, als tres anys.
  
La prescripció s'interromp des que s'acorda la incoació d'expedient disciplinari, i tornarà a córrer el termini de prescripció en cas de paralització de l'expedient per termini superior a tres mesos per causa no imputable a l'expedientat.
  
Les sancions, prescriuran amb els mateixos terminis que ho farien les faltes que les podrien ocasionar.
  
Article 53. De la suspensió temporal o definitiva de l'exercici professional
  
La sanció de suspensió temporal o definitiva de l'exercici professional serà a més comunicada a les autoritats sanitàries a l'efecte de la seua competència.
  
Secció sisena
  
Del règim jurídic dels actes dels col·legis
  
Article 54. Del règim jurídic
  
1. El règim jurídic dels actes i acords dels òrgans del Col·legi, en quant estiguen sotmesos al dret administratiu, s'ajustaran al que disposa el present Estatut, i si no n'hi ha, a la Llei de Procediment Administratiu, i a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, amb les modificacions introduïdes per la Llei 4/99, sense perjuí de les especificades derivades de la normativa sobre procediment administratiu de la comunitat autònoma.
  
2. Els actes i acords dels òrgans del Col·legi Oficial de Farmacèutics podran ser objecte de recurs d'alçada davant del Consell Valencià de Col·legis Oficials de Farmacèutics dins del termini d'un mes, comptat a partir del següent a aquell en què s'hagueren adoptat o, si és procedent, notificat als col·legiats oficials de Farmacèutics o persones a què afecten. Aquells acords que afecten situacions personals dels col·legiats hauran de ser notificats, de conformitat amb els articles 58 i 59 de la Llei 4/99 de Modificació de la Llei 30/92, de 26 de novembre.
  
El recurs d'alçada podrà ser presentat davant del Consell de Col·legis Valencià, si és procedent, i davant de la Junta de Govern del Col·legi de Farmacèutics que va dictar l'acord. Si fóra presentat davant del Col·legi, este haurà de remetre el recurs amb els antecedents que formen l'expedient i l'informe del Col·legi, en un termini de 10 dies al Consell Valencià de Col·legis.
  
Els acords de l'Assemblea General del Col·legi podran ser recorreguts per qualsevol col·legiat a qui afecte personalment davant del Consell de Col·legis Valencià, en el termini d'un mes des de la seua adopció.
  
3. Són nuls de ple dret els actes dels òrgans col·legials en què es donen alguns dels supòsits previstos en l'article 62 de la vigent Llei 30/1992, de 26 de novembre, de Règim Jurídic de les Administracions Públiques, amb les modificacions introduïdes per la Llei 4/99.
  
4. Els actes dels òrgans del Col·legi, subjectes al dret administratiu, una vegada esgotats els recursos davant del Consell Valencià de Col·legis, o si és procedent, al Consell General de Col·legis Oficials de Farmacèutics, es podran directament recórrer davant de la jurisdicció contenciosa administrativa.
  
L'acte impugnat s'entendrà suspés en la seua execució si transcorreguts trenta dies des que la sol·licitud de suspensió haja tingut entrada en l'òrgan competent per a decidir sobre la mateixa, este no ha dictat la resolució expressa.
  
No obstant la Junta de Govern podrà acordar d'ofici o a instància de part, quan s'acredite, la interposició del corresponent recurs contenciós administratiu, la suspensió de l'acord, mentre se substancie dit recurs, sense perjuí del dret de l'interessat a sol·licitar la suspensió en l'àmbit del recurs contenciós administratiu.
  
Disposicions transitòries
  
Primera. Els expedients que estigueren pendents de tramitació a l'entrada en vigor d'estos Estatuts continuaran la mateixa segons les normes vigents quan es van iniciar.
  
Segona. Els recursos contra les resolucions que es dicten en els expedients a què es referix la disposició precedent s'entaularan de conformitat amb la normativa vigent en el dia en què s'interposen.
  
Tercera. El Col·legi Oficial de Farmacèutics de Castelló s'incorporarà al Consell Valencià de Col·legis Oficials de Farmacèutics, a la seua constitució.
  
Quarta. Fins a la constitució del Consell Valencià de Col·legis, els actes i acords dels òrgans del Col·legi es recorreran directament davant del Consell General.
  
Cinquena. A l'entrada en vigor dels presents Estatuts, els càrrecs elegits en les últimes eleccions s'adaptaran a les modificacions introduïdes pels presents Estatuts.
  
Per a adaptar la duració dels càrrecs als presents Estatuts, en la primera convocatòria d'eleccions per a la renovació parcial que correspon conforme al Reglament del Col·legi de 1957, eixiran a elecció tots els càrrecs de la Junta de Govern.
  
Disposicions derogatòries